Oddvar Bjørnestads ti råd til foreldre som vil være gode forebyggere

1. Snakk med barna om rus – også alkohol!
Noen foreldre synes det er vanskelig å snakke om rus. De er redde for å bli konfrontert med sine egne vaner og uvaner. Men vi kommer ikke utenom. Barna våre må føle at vi bryr oss, og dessuten trenger de noen klare meldinger med på turen. Undersøkelser viser at ungdom synes de voksne snakker for lite med dem om rus.
Husk at det er viktig å snakke med og ikke bare til.
2. Vær et godt forbilde!
Tenk på at dine vaner kan bli ditt barns uvaner. Tenk på at hva du gjør påvirker langt sterkere enn hva du sier. Forbilde er du uansett hva du måtte ønske.
3.  Følg med på hva dine barn gjør i fritida!
Det er forskjell på å vise interesse og å ”snoke”. Du er ingen detektiv! Men du har et klart behov for å vite hva barna dine gjør, hvor de er og hvem de er sammen med. Å sjekke om de overnatter der de sier, er ikke et signal om at en ikke stoler på de unge, men å vise at en bryr seg om dem.
Og hvem har sagt at ungdom skal ha fester hjemme uten at det er voksne til stede? 
Vær ute av syne, men i betryggende nærhet.

4. Sørg for at du kjenner ungene dine!
Uten å kjenne ungene dine har du ingen ting å gå på om ting skulle begynne å ”skjære seg”. 
Vis interesse og vær mye sammen med ungene dine!

Snakk med dem om konkrete ting som hva de er interessert i og liker å gjøre, men også hva slags syn de har på ”livet”, hva de mener om rett og galt, hva de har av gleder, sorger og bekymringer.

5. Engasjer deg – også etter at du ikke lenger er nødt!
Mange foreldre føler seg mer som transportbyråer enn som oppdragere. Mange er glade den dagen de slipper å hente og bringe. Men kanskje er det nettopp da det er viktig at vi er der. Å tilby å hente dem hjem på lørdagsnatta koster litt, men kan være en god investering.
6. Gi barnet selvtillit!
Trygge barn leker best! Det er kanskje ikke noe det er viktigere å forsøke å ”sende med” de unge enn et godt selvbilde. 
Gi barnet ros, kos og oppmerksomhet på det som er bra! 
Si høyt at du er glad i det! 
At barn og unge blir trygge på seg selv og på hverandre er en forutsetning for å motstå gruppepress.

7. Sett klare grenser – og stå på dem!
Den frie barneoppdragelsen er død! De fleste erkjenner i dag at grenser er viktige for de unge. Spørsmål om hvor snevre grensene skal være er selve oppdragelsens kunst. Men det blir like galt med for stramme som for vide rammer. 
Derfor skal du tenke deg om: Tell til ti før du sier nei! Og til fem før du sier ja! 
Pass på at du ikke sier nei til noe av ”gammel vane”. Og at du ikke sier ja av bekvemmelighetshensyn.

Og når du har sagt ja eller nei: Stå på det! Ikke bøy unna ved første og beste anledning! Vis at du er til å stole på!
8. Stå sammen med andre foreldre!
Det er vanskelig å holde på grensene: ”Alle de andre får jo lov…”. 
Vi som har vært unge selv, vet jo at det er de færreste som får lov til det ”alle de andre får lov til”. Likevel trenger vi allierte, og de finner vi blant de andre foreldrene. Det blir langt enklere dersom foreldrene i f.eks. en klasse kan bli enige om hva som gjelder – av innetider, leggetider, krav til innsats hjemme, bruk av penger o.l.

9. Vær ærlig!
Noen ganger er det fristende å ty til en hvit løgn. ("Drakk ikke du da du var 15 år, da mamma?”) 
Men løgner og halvsannheter fungerer ikke i lengden. Da duger bare sannheten, hvor ubehagelig den måtte være.

10. Ikke gi barna dine alkohol!
Noen voksne tenker at barna skal få smake hjemme, så forsvinner noe av mystikken. Andre sender med ungdommen ei flaske vin eller noen flasker øl på fest. ”Så vet jeg i alle fall hva han drikker” eller ”Så holder hun seg i alle fall borte fra sterkere saker”.
Skal vi tro på nyere norsk forskning, er begge deler galt. Ungdom som får smake hjemme eller som møter aksept hjemme på at de bruker alkohol, drikker mer og oftere ute blant sine jevnaldrende. Og der det er mye alkoholbruk, er sjansen for å finne hasj og andre stoffer størst. Det er gode grunner for at det er aldersgrenser for å kjøpe alkohol, og vi voksne gjør lurest i å respektere disse grensene.

